《杂诗十首 其九》
魏晋·张协

结宇穷冈曲，耦耕幽薮阴。荒庭寂以间，幽岫峭且深。

凄风起东谷，有渰兴南岑。虽无箕毕期，肤寸自成霖。

泽雉登垄雊，寒猿拥条吟。溪壑无人迹，荒楚郁萧森。

投耒循岸垂，时闻樵采音。重基可拟志，回渊可比心。

养真尚我为，道胜贵陆沈。游思竹素园，寄辞翰墨林。

作者简介：西晋安平人，字景阳。张载弟。少有俊才，与载齐名。辟公府掾，转秘书郎，转河间内史，在郡清简寡欲。时大乱，遂弃绝人事，屏居草泽，以吟咏自娱，造语清新。怀帝永嘉初，征黄门侍郎，托疾不就，卒于家。有《七命》，世以为工。今有《张景阳集》辑本。